อึดอัดรัฐหาเสียงแบงก์ดัมพ์ราคาสู้
ธนาคารบ่นอุบธนาคารรัฐโดดแข่งแย่งตลาดลูกค้ารายย่อย ทำธุรกิจเหนื่อย
10 ส.ค. 2554

ธนาคารบ่นอุบธนาคารรัฐโดดแข่งแย่งตลาดลูกค้ารายย่อย ทำธุรกิจเหนื่อย
นายชาติชาย พยุหนาวีชัยผู้ช่วยกรรมการผู้จัดการ ธนาคารกสิกรไทย เปิดเผยว่า การทำตลาดลูกค้ารายย่อยในปีนี้ทำได้ยากขึ้น เนื่องจากรัฐบาลเข้ามาใช้นโยบายผ่านธนาคารของรัฐ เช่น การรีไฟแนนซ์หนี้บัตรเครดิต หรือสินเชื่อบ้าน 0% หากธนาคารพาณิชย์ไม่ลงมาแข่งขันด้วย ก็ต้องสูญเสียลูกค้า




การที่รัฐบาลเข้ามา ทำให้ประชาชนได้ดอกเบี้ยถูกลง แต่ก็ต้องเข้าใจโครงสร้างการทำธุรกิจเอกชนด้วย เพราะปัจจุบันทุกผลิตภัณฑ์มีการแข่งขันโดยสมบูรณ์ รัฐไม่จำเป็นต้องชี้นำให้แข่งขัน ถ้าธนาคารพาณิชย์ลดดอกเบี้ยได้ ก็ลดให้ไปแล้ว 
“เดิมคู่แข่งของธนาคารพาณิชย์คือ สถาบันการเงินที่ไม่ใช่ธนาคารพาณิชย์หรือนันแบงก์ เซเว่นอีเลฟเว่น และบริษัท ไปรษณีย์ไทย แต่กลายเป็นตอนนี้ต้องเพิ่มธนาคารของรัฐเข้ามาด้วย ปัจจัยธนาคารรัฐจึงเป็นหนึ่งของการทำแผนการตลาด” นายชาติชาย ระบุ
สำหรับมาตรการสินเชื่อบ้าน 0% ของธนาคารอาคารสงเคราะห์ (ธอส.) ทำให้แต่ละธนาคารสูญเสียสินเชื่อที่อยู่อาศัยในไตรมาส 2 โดยธนาคารกสิกรไทยคาดว่าสินเชื่อจะหายไป 2,000 ล้านบาท จากเดิมที่ปล่อยไตรมาสละ 1.2 หมื่นล้านบาท ทำให้ธนาคารต้องหาตลาดลูกค้าบ้านที่เกิน 3 ล้านบาท รวมถึงตลาดรีไฟแนนซ์ เพื่อให้สินเชื่อในไตรมาส 2 ครอบคลุมได้ตามเป้าหมาย โดยปีนี้ตั้งเป้าขยายสินเชื่อบ้านไว้ที่ 5.5 หมื่นล้านบาท จากเดิม 5 หมื่นล้านบาท
สำหรับบัตรเครดิตธนาคารจะเน้นการทำการตลาดเพิ่มขึ้น เพื่อเพิ่มฐานอีก 4.5 แสนบัตร จากปัจจุบันที่ 1.6 ล้านบัตร โดยในไตรมาสแรกขยายจำนวนบัตรใหม่ได้แล้ว 1.1 แสนใบ นอกจากนี้ธนาคารตั้งเป้าการใช้จ่ายผ่านบัตรอีก 1.5 แสนล้านบาทในปีนี้ จาก 1.2 แสนล้านบาทในปีที่แล้ว ซึ่งปัจจุบันธนาคารมีส่วนแบ่งด้านการการใช้ผ่านบัตรเป็นอันดับ 1 ที่ 18% จากยอดการใช้จ่ายทั้งระบบ 7.2 แสนล้านบาท รวมทั้งมีแผนเพิ่มร้านค้าที่รับบัตรเครดิตกสิกรไทยอีก 4,000-5,000 ร้านทั่วประเทศ
แหล่งข่าวจากธนาคารพาณิชย์เปิดเผยว่า โครงการประชานิยมของรัฐบาลทำให้ตลาดบิดเบือน เพราะลูกค้าไม่ว่าจะเป็นสินเชื่อบ้าน หรือบัตรเครดิตถือว่ามีความเสี่ยงทั้งนั้น แต่กลายเป็นรัฐบาลต้องนำภาษีประชาชนเข้าช่วยอุดหนุนธนาคารของรัฐ ซึ่งการเข้าช่วยเหลือควรเลือกทำคนละกลุ่มกับลูกค้าธนาคารพาณิชย์ เช่น ปล่อยกู้เกษตรกร และผู้ขับรถแท็กซี่ อยู่ในกลุ่มไมโครไฟแนนซ์ ที่ลูกค้าเข้าไม่ถึงสินเชื่อจะดีกว่า
นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า มาตรการของรัฐเป็นปัจจัยที่ต้องนำมาพิจารณากลยุทธ์ธุรกิจให้เหมาะสมแม้บางธุรกิจจะทับซ้อนกันระหว่างธนาคารพาณิชย์กับธนาคารของรัฐ แต่ก็เชื่อว่าตลาดยังโตได้อีกมาก